Diari Oficial de la Generalitat Valenciana


Sumari del DOGV 8603, del 31-07-2019 (2019/7814)

ACORD de 26 de juliol de 2019, d'inici de les actuacions per a pal·liar els danys produïts per l'incendi forestal del 15 de juliol de 2019 a Beneixama.
-------------------------------------------------------------------------------------------------------------------------------------------------------

### Dades del document

Número de DOGV
:   8603

Data del DOGV
:   31-07-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/7814


Data del document
:   26-07-2019

Organisme emissor
:   Conselleria de Justícia, Interior i Administració Pública

Tipus de document
:   Acord

Descriptors 

:   * Conselleria de Justícia, Interior i Administració Pública

ACORD de 26 de juliol de 2019, d'inici de les actuacions per a pal·liar els danys produïts per l'incendi forestal del 15 de juliol de 2019 a Beneixama. [2019/7814]  
El 15 de juliol de 2019 es va produir a la Comunitat Valenciana un incendi forestal que va exigir un grandíssim esforç d'extinció, no solament per a minimitzar la superfície afectada, sinó també, i més important, per a defensar, de manera activa, vides humanes, habitatges i infraestructures.  
És per això necessari escometre de manera immediata les actuacions precises per a aconseguir, al més prompte possible, la tornada a la normalitat de les zones afectades del municipi de Beneixama.  
La Llei 13/2010, de 23 de novembre, de la Generalitat, de protecció civil i gestió d'emergències, estableix, en l'article 63, que s'entén per «tornada a la normalitat el conjunt d'actuacions que, després d'una situació d'emergència declarada, estiguen orientades a procurar el desenvolupament de l'activitat quotidiana de les persones en les zones afectades per una emergència o catàstrofe»; i en els articles 12.1.m i 63 determina que correspon a la conselleria que tinga atribuïda la competència en matèria de protecció civil i gestió d'emergències «impulsar i coordinar les actuacions de les diferents administracions per a la restitució de la normalitat després d'una situació d'emergència declarada».  
  
De conformitat amb els articles 3, 4 i 10 de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, el director de l'Agència Valenciana de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la tornada a la normalitat, al més prompte possible, de totes les zones que es van veure afectades per l'incendi forestal al qual es refereix aquest acord.  
A aquest efecte, la Llei 13/2010, de 23 de novembre, de la Generalitat, de protecció civil i gestió d'emergències, en l'article 64, crea l'Oficina Única Postemergència, que efectuarà la gestió coordinada de les situacions que segueixen a una catàstrofe o emergència, i en l'article 66 crea la Comissió Interdepartamental, per al Seguiment i la Coordinació de la Postemergència. Ambdós òrgans de coordinació estan desplegats pel Decret 163/2016, de 4 de novembre, del Consell, pel qual es regulen la Comissió Interdepartamental per al Seguiment i Coordinació de la Postemergència i l'Oficina Única Postemergència, per al seguiment i coordinació de les actuacions posteriors a una catàstrofe o emergència.  
  
En aquest acord s'arbitren, amb caràcter d'urgència, les ajudes perquè els municipis afectats per aquest incendi forestal puguen presentar les seues estimacions dels danys en infraestructures i béns públics, així com dels danys que hagen pogut patir les instal·lacions i infraestructures agràries, o d'altres sectors econòmics diferents del forestal i els béns i immobles de persones físiques o jurídiques.  
Per tot això, i en virtut del que disposen els articles 12.2 i 28.c de la Llei 5/1983, de 30 de desembre, de la Generalitat, del Consell, i a proposta de la consellera de Justícia, Interior i Administració Pública, el Consell, prèvia deliberació, en la reunió de 26 de juliol de 2019  
  
ACORDA  
  
Primer  
De conformitat amb els articles 3, 4 i 10 de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, el director de l'Agència Valenciana de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la tornada a la normalitat, al més prompte possible, de totes les zones que es van veure afectades per l'incendi forestal al qual es refereix aquest acord.  
  
Segon  
El municipi afectat per l'incendi forestal a què es refereix aquest acord, és Beneixama, de la província d'Alacant.  
  
Tercer  
Fins el 16 de setembre de 2019, inclòs, es podran presentar les estimacions de danys, tant d'infraestructures i béns públics, com dels que hagen pogut patir les instal·lacions i infraestructures agràries, o d'altres sectors econòmics diferents dels forestals, així com dels possibles danys a béns mobles i immobles de persones físiques o jurídiques que no estigueren coberts pel sistema d'assegurances.  
Per a dur a terme les corresponents estimacions de danys, el municipi afectat podrà comptar amb el suport dels serveis tècnics de la Generalitat.  
  
Quart  
Les sol·licituds presentades per part de la corporació local seran avaluades per l'Oficina Única Postemergència, a la qual correspondrà efectuar una estimació pressupostària amb càrrec al fons de contingència per a l'exercici 2019, que s'elevarà a la Comissió Interdepartamental, per a la posterior submissió a l'aprovació pel Consell.  
L'execució de les mesures que corresponguen podrà dur-se a terme mitjançant el procediment d'inversió directa o pel procediment de subvenció.  
Les actuacions que es desenvolupen a través d'inversió directa podran executar-se mitjançant l'encàrrec a mitjans propis.  
  
Cinqué  
Aquest acord, que manca d'efectes econòmics concrets, ja que aquests seran acordats pel Consell, després de la realització de les actuacions que s'indiquen en l'apartat quart, produirà efectes des de l'endemà de la publicació en el Diari Oficial de la Generalitat Valenciana.  
  
  
València, 26 de juliol de 2019  
  
La consellera secretària,  
MÓNICA OLTRA JARQUE